《晚登会真道堂望庐山大江作》
元代·方回

春风燠江城，楼台眩桃李。
高堂一临眺，傍观谓予喜。
予心实不然，俯视悯群蚁。
通衢共尘埃，委巷困泥滓。
膏火煎熬间，樊墙限茅苇。
溷处杂酸呻，清思何由起。
别有天地宝，注此两眸子。
北拱五老峰，西倾九派水。
冥冥淡烟外，炯炯残雪里。
元气所融结，万古奠南纪。
中有不死人，神游常在此。
安得月明夜，啸风控赤鲤。
导迎呵江神，殿护叱山鬼。
修静无谈玄，慧远勿析理。
亦不用湘灵，瑶瑟鼓葱指。
稽首青莲仙，大雅叩吟髓。
前陶后苏黄，相与奏宫徵。
灵文九霄秘，玄关一时启。
恍兮发浩歌，洞见开辟始。
回谢人间世，日夜虱生虮。
腥腻缠臭帤，闻此秽或洗。
黄冠似予知，具茗亦粲尔。
归卧不成眠，汲井漱寒齿。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。